CELEX: 32019D2119
Language: et
Date: 2019-11-21 00:00:00
Title: Nõukogu otsus (EL) 2019/2119, 21. november 2019, Euroopa Liidu nimel võetava seisukoha kohta Minamata elavhõbedakonventsiooni osaliste konverentsi kolmandal istungil seoses kavatsusega võtta vastu otsus, millega kehtestatakse konventsiooni artikli 11 lõikes 2 osutatud elavhõbedajäätmete künnisväärtused

11.12.2019   
               
               
                  ET
               
               
                  Euroopa Liidu Teataja
               
               
                  L 320/117
               
            
         NÕUKOGU OTSUS (EL) 2019/2119,
         21. november 2019,
         Euroopa Liidu nimel võetava seisukoha kohta Minamata elavhõbedakonventsiooni osaliste konverentsi kolmandal istungil seoses kavatsusega võtta vastu otsus, millega kehtestatakse konventsiooni artikli 11 lõikes 2 osutatud elavhõbedajäätmete künnisväärtused
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit sõlmis Minamata elavhõbedakonventsiooni (1) („konventsioon“) vastavalt nõukogu otsusele (EL) 2017/939 (2) ja see jõustus 16. augustil 2017.
                  
               
                     (2)
                  
                  
                     Vastavalt kodukorda käsitlevale otsusele MC-1/1, mis võeti vastu konventsiooniosaliste konverentsi esimesel istungil, tuleb konventsiooniosalistel teha kõik selleks, et jõuda kõigis sisulistes küsimustes kokkuleppele konsensuse teel.
                  
               
                     (3)
                  
                  
                     Konventsiooniosaliste konverentsi kolmandal istungil 25.–29. novembril 2019 (COP3) on kavas võtta vastu otsus („kavandatav otsus“), millega kehtestatakse konventsiooni artikli 11 lõike 2 kohaselt elavhõbedajäätmete künnisväärtused ning määratakse seega kindlaks elavhõbedajäätmeid käsitleva artikli 11 kohaldamisala. Elavhõbedajäätmeid, mis kuuluvad konventsiooni artikli 11 lõike 2 kohaldamisalasse, tuleb konventsiooni artikli 11 lõikest 3 tulenevalt käidelda keskkonnaohutul viisil. Kõigile konventsiooni artikli 11 lõike 2 kohaselt kehtestatavatele künnisväärtustele, sealhulgas elavhõbeda või selle ühenditega saastatud jäätmete künnisväärtustele, tuleks seega määrata sellised tasemed, millega oleks tagatud kõigi selliste jäätmete keskkonnaohutu käitlemine, mis põhjustavad ohtu inimeste tervisele või keskkonnale.
                  
               
                     (4)
                  
                  
                     Kuna kavandataval otsusel, kui see vastu võetakse, on õiguslik toime, sest konventsiooniosalised peavad võtma meetmeid selle rakendamiseks riiklikul või piirkondlikul või mõlemal tasandil, on asjakohane määrata kindlaks liidu nimel COP3 käigus võetav seisukoht.
                  
               
                     (5)
                  
                  
                     Liit andis olulise panuse jäätmeid käsitlevate konventsiooni sätete väljatöötamisse ja osales istungitevahelisel ajal ekspertide töörühmas, mis loodi konventsiooniosaliste konverentsi teisel istungil vastuvõetud otsusega MC-2/2 ning mille tegevuse tulemusena on valminud kavandatav otsus.
                  
               
                     (6)
                  
                  
                     Liidu õigustiku kohaselt on juba praegu kohustuslik käidelda kõiki konventsiooni artikli 11 lõikes 2 osutatud elavhõbedajäätmeid viisil, mis ei sea ohtu inimeste tervist ega kahjusta keskkonda, olenemata selliste jäätmete elavhõbedasisaldusest.
                  
               
                     (7)
                  
                  
                     Liit peaks toetama COP3 käigus üksnes sellise otsuse vastuvõtmist, mis on kooskõlas liidu õigustikuga,
                  
               ON VASTU VÕTNUD KÄESOLEVA OTSUSE:
         
            Artikkel 1
            Liidu nimel võetav seisukoht Minamata elavhõbedakonventsiooni osaliste konverentsi kolmandal istungil (COP3), on toetada sellise elavhõbedajäätmete künnisväärtusi käsitleva otsuse vastuvõtmist, mis on kooskõlas liidu õigustikuga.
         
         
            Artikkel 2
            Artiklis 1 osutatud seisukoha täpsustamises selles ulatuses, mis on kooskõlas liidu õigustikuga, võivad liidu esindajad kokku leppida ilma nõukogu täiendava otsuseta, võttes arvesse COP3 käigus toimuvaid arenguid ja konsulteerides liikmesriikidega koordineerimiskoosolekute käigus kohapeal.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 21. november 2019
            
               
                  Nõukogu nimel
               
               
                  Eesistuja
               
               H. KOSONEN
            
         
         
            (1)  ELT L 142, 2.6.2017, lk 6.
         
            (2)  Nõukogu 11. mai 2017. aasta otsus (EL) 2017/939 Minamata elavhõbedakonventsiooni Euroopa Liidu nimel sõlmimise kohta (ELT L 142, 2.6.2017, lk 4).